Nous, li prevost et li chapitre de l’yglise de Saint-Anathoile de Salins, faisons savoir à touz... que nous, l’an Nostre Signour corrant par mil trois cenz et dous, le mecredi après la Penthecoste, en nostre chapitre general, dou comon consentemant de tout le chapitre, consideranz le commun profit de nostredite yglise, avons laissy, amosoné et accensi permaignablemant à noble baron et puissant monsignour Jehan de Chalon, signour d’Allay, et es siens, les choses cy dessouz nommées, c’est à savoir: toute la terre, ensamble touz le traffon, que nous avons dois la maison à portier de la porte communal des mu[r]s de la ville, que l’on dit la porte de Saint-Anathoile, tanque à Chestel-Guyon, soit en curtil, en vigne, en pereal ou en autre maniere, quelle qu’elle soit, et dou larges dois les boinnes que mises sunt par dessoz nos noiers de Saint-Anatoile tanque es murs de la vile tochant à ladite terre; item, et en toute la terre que nos avons, poons et devons avoir ou mont de nostredite yglise dessoz ledit Chestel-Guyon, tanque à chemin commun à la ligne de l’anglerie de la maison Hugue de Citeaux, par devers Saint-Jeham, tanque au curtiz doudit monsignour Jehan, ensamble les cens, les terres et touz le droit que nous avons, poons et devons avoir oudit curtiz mons. Jeham, en quelque maniere que ce soit, qui est desoz ledit Chestel-Guyon, et dure tanque à curtiz es enfanz Jehannin à Roichaz, par ansi come les boines que mises y sunt le monstrent et devisent. Et ces choses dessusdites avons nous laissiez, accensies et amosonées audit monsignour Jeham pour sept livres de monée corsable en la cité et en la dyocese de Besençon, à paier et à rendre chescun an perpetuelment, à nous ou à nostre certain comandement, en deniers nombrez, le jour de la invencion saint Estiene le martir; lesquex sept livres lidiz messires Jehans nous a assises et assignées sus sa rente de la salnerie de Salins et sus lesdites choses que accensies et amosonées li avons. Et per ansi nous nous sumes devesti desdites choses et ledit mons. Jehan en avons envesti et mis en possession corporel ou assi par la tradicion de cex lettres, et li promettons..; renunçanz... En tesmoignaige de laquel chose, nous, li devantdist prevost et chapitre, avons selés ces presentes lettres de noz seaux pendant, et avons suppliez honorable persone et discrete l’official de la court de Besençon, par l’apposicion de noz seaux, que il mete le seaul de la court de Besançon en cex presentes lettres, ensamble les noz seaux... Ce fut fait et doné l’an et le jour desus dit.